Foto’s: Passasiers ‘angsbevange’ toe vliegtuig byna in see beland‘n Foto van die vliegtuig wat teen die wal tot stilstand gekom het (Foto: Xinhua) ŉ Passasiersvliegtuig van die Pegasus Airlines-lugredery het die afgelope naweek oomblikke ná dit in Turkye geland het die aanloopbaan verlaat, van ŉ steil wal gegly en byna in die see beland. Die voorval het by die Trabzon-lughawe in die noordooste van Turkye plaasgevind. Volgens die Turkse nuusagentskap Anadolu is die 162 passasiers en ses bemanningslede wat aan boord die Pegasus Airlines-vlug was ongedeerd nadat die vliegtuig tydens die landing van die aanloopbaan “gegly” het en toe met sy neus aan die onderkant van ŉ steil wal – etlike meters vanaf die Swartsee – tot stilstand gekom het. Talle aan boord die vlug het dit as ŉ “wonderwerk” bestempel dat al die passasiers sonder beserings ontruim is. Fatma Gordu, een van die passasiers, het aan die nuusdiens gesê daar was ŉ harde slag kort ná die landing. “Die vliegtuig het skielik [van die aanloopbaan af] geswenk. Die neus van die vliegtuig het neergestort en die agterkant van die vliegtuig was in die lug. Almal was paniekerig.” Yuksel Gordu, nog ŉ passasier, het aan Anadolu gesê woorde kan nie die “passasiers se angs” tydens die ongeluk beskryf nie. “Dit is ŉ wonderwerk dat ons ongedeerd ontsnap het. Die vliegtuig kon aan die brand geslaan het, ontplof het of in die see tot stilstand gekom het,” het hy gesê. “Ons dank die Here daarvoor. Dit voel of ek gaan mal raak as ek daaraan dink.” Yucel Yavuz, burgemeester van Trabzon, het bevestig dat ŉ ondersoek van stapel gestuur is om te bepaal waarom die vliegtuig die aanloopbaan verlaat het. Vlugte na en van die Trabzon-lughawe was vir etlike ure vertraag, maar is dieselfde dag nog hervat.